বিরাট কোহলিদের কোচ কে? যে কোনও ক্রিকেটভক্তকে জিজ্ঞাসা করলেই সঙ্গে সঙ্গে উত্তর দিয়ে দেবেন। বলবেন, ‘কে আবার? অনিল কুম্বলে।’
কুম্বলে ও কোহলির যুগলবন্দি এখন ফুল ফোটাচ্ছে। যা ধরছেন, তাতেই সোনা ফলাচ্ছেন। একের পর এক প্রতিপক্ষকে স্রেফ উড়িয়ে দিচ্ছে ভারত। ইংল্যান্ডকে টেস্টে হারানোর পরে ওয়ানডে ম্যাচেও পর্যুদস্ত করেছে বিরাট কোহলির দল। আজ, রবিবার ইডেন গার্ডেন্সে তৃতীয় ওয়ানডে ম্যাচে নামছে ভারত। ইডেনে বল গড়ানোর আগে ভারতীয় ক্রিকেট কন্ট্রোল বোর্ডের উইকিপিডিয়া সব হিসেব গুলিয়ে দিচ্ছে। উইকিপিডিয়ার তথ্য অনুযায়ী ভারতীয় ক্রিকেট দলের কোচ মোটেও অনিল কুম্বলে নন। জাতীয় দলের কোচের নাম মমতা বন্দ্যোপাধ্যায়। মহেন্দ্র সিংহ ধোনি হয়ে গিয়েছেন বোর্ডের প্রেসিডেন্ট।
উইকিপিডিয়াতে তথ্যের ভুল আগেও হয়েছে। ভারতীয় ক্রিকেট কন্ট্রোল বোর্ডের উইকিপিডিয়াতে শনিবার বিকেলেও লেখা ছিল বিসিসিআই-এর প্রেসিডেন্ট সৌরভ গঙ্গোপাধ্যায়। একাধিকবার এডিট করা হয়েছিল বিসিসিআই-এর উইকি পেজটা। পরে অবশ্য এডিট করে সৌরভ গঙ্গোপাধ্যায়ের জায়গায় অনুরাগ ঠাকুরের নাম লেখা হয়।

সৌরভকে বোর্ড প্রেসিডেন্ট বানানোর পরে এডিট করে ভারতীয় ক্রিকেট দলের কোচের নামও বদলে দেওয়া হয়েছে। শনিবার রাতের দিকে এডিটের গুণে বিসিসিআই-এর উইকি পেজে ফুটে ওঠে মমতা বন্দ্যোপাধ্যায়ের নাম। তাঁকে বানিয়ে দেওয়া হয় বিরাট কোহলিদের কোচ। যে বা যিনি ভারতীয় ক্রিকেট কন্ট্রোল বোর্ডের উইকি পেজ এডিট করে রাজ্যের মুখ্যমন্ত্রীর নাম লিখে দিয়েছেন, তিনি অত্যন্ত সস্তা দরের রুচির পরিচয় দিয়েছেন। রাজ্যের মুখ্যমন্ত্রী সম্মানীয় একজন ব্যক্তিত্ব। তাঁকে নিয়ে ছেলেমানুষি রসিকতা করার কোনও অধিকারই নেই কারোর।
ভারতীয় ক্রিকেট কন্ট্রোল বোর্ডের উইকি পেজে কোচ হিসেবে মমতার নাম দেখার পরেই আলোড়ন তৈরি হয়ে যায় সোশ্যাল মিডিয়ায়। বিসিসিআই-এর উইকি পেজের ছবি তুলে ফেসবুকে পোস্টও করে দেন অনেকে। সেই সঙ্গে শুরু হয়ে যায় মন্তব্যের ঝড়।